**Ministru kabineta noteikumu projekta “Grozījumi Ministru kabineta 2004. gada 24. augusta noteikumos Nr. 740 “Noteikumi par stipendijām”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2004. gada 24. augusta noteikumos Nr. 740 “Noteikumi par stipendijām”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. Vienlaikus Projekts izstrādāts arī pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk arī – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi (turpmāk – Ministru kabineta dotais uzdevums). Atbilstoši Augstskolu likuma 52. panta pirmajā daļā noteiktajam, valsts nosaka studiju vietu skaitu augstskolās un koledžās, kas tiek finansētas no valsts budžeta līdzekļiem (turpmāk kopā – augstākās izglītības iestādes). Kārtību, kādā augstākās izglītības iestādes tiek finansētas no valsts budžeta līdzekļiem, nosaka Ministru kabinets. Uzņemšana valsts finansētajās studiju vietās notiek konkursa kārtībā. Augstskolu likuma 52. panta trešajā daļā Ministru kabinetam ir dots deleģējums noteikt kārtību, kādā tiek piešķirtas stipendijas Augstskolu likuma 52. panta pirmajā daļā minētajiem studējošajiem, proti, augstākās izglītības programmās studējošajiem, kuri uzņemti konkursa kārtībā atbilstoši valsts finansēto vietu skaitam. Uz minētā deleģējuma un Izglītības likuma 14. panta 23. punktā Ministru kabinetam dotā deleģējuma pamata ir izdoti Ministru kabineta 2004. gada 24. augusta noteikumi Nr. 740 “Noteikumi par stipendijām” (turpmāk – noteikumi Nr. 740). Noteikumi Nr.740 nosaka stipendiju minimālo apmēru un kārtību, kādā stipendijas saņem: augstākās izglītības programmās studējošie, kuri uzņemti konkursa kārtībā un studē valsts finansētajās studiju vietās; profesionālās pamatizglītības, arodizglītības un profesionālās vidējās izglītības programmās izglītojamie, kuri uzņemti atbilstoši valsts finansēto vietu skaitam, izņemot izglītojamos brīvības atņemšanas vietās; profesionālās pamatizglītības, arodizglītības un profesionālās vidējās izglītības programmās izglītojamie, kuri uzņemti atbilstoši pašvaldību finansēto vietu skaitam, izņemot izglītojamos brīvības atņemšanas vietās. Saskaņā ar noteikumu Nr. 740 4. punktā noteikto, no augstākās izglītības iestādes stipendiju fonda var piešķirt stipendiju studiju programmas apguvei, vienreizēju stipendiju reizi semestrī un paaugstinātu stipendiju. Augstākās izglītības iestādes kompetencē ietilpst stipendiju piešķiršanas komisijas, kurā iekļauti augstākās izglītības iestādes administrācijas, akadēmiskā personāla un studējošo pašpārvaldes pārstāvji, izveidošana. Savukārt studējošajam, lai saņemtu noteikumu Nr. 740 [4. punktā](https://likumi.lv/doc.php?id=93004#p4) minēto stipendiju, ir jāiesniedz augstākās izglītības iestādes stipendiju piešķiršanas komisijai iesniegums stipendijas saņemšanai (noteikumu Nr. 740 pielikums) un dokumentus, kas apliecina iesniegumā norādītos datus (noteikumu Nr. 740 9. punkts). Saskaņā ar noteikumu Nr. 740 pielikuma 10. un 11. punktā noteikto, studējošais iesniegumā stipendijas saņemšanai, cita starpā, norāda savu kontaktinformāciju (dzīvesvietu, tālruņa numuru, e-pasta adresi). Oficiālās elektroniskās adreses likuma 5. panta pirmajā un otrajā daļā ir noteikts, ka e-adreses izmantošana ir obligāta, piemēram, valsts iestādei un Uzņēmuma reģistros reģistrētam tiesību subjektam, savukārt Iedzīvotāju reģistrā reģistrēta fiziskā persona no 14 gadu vecuma e-adresi var izmantot, bet e-adreses izmantošana nav obligāta. Ievērojot Oficiālās elektroniskās adreses likumā noteikto un atbilstoši Ministru kabineta dotajam uzdevumam, noteikumos Nr. 740 veicami grozījumi, paplašinot saziņas veidus, kurus studējošais norāda iesniegumā stipendijas saņemšanai un kas izmantojami augstākās izglītības iestādes (tās izveidotās stipendiju piešķiršanas komisijas) saziņai ar studējošo, ar studējošā e-adresi, ja studējošajam ir aktivizēts e-adreses konts. Vienlaikus, ņemot vērā to, ka Oficiālās elektroniskās adreses likuma pārejas noteikumu 4. punkts noteic, ka Oficiālās elektroniskās adreses likuma 5. panta otrajā daļā minētās personas (Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona) e-adresi izveido no 2018. gada 1. jūnija, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz studējošā e-adreses kā saziņas veida izmantošanu no 2018. gada 1. jūnija. Papildu minētajiem grozījumiem, Izglītības un zinātnes ministrija pēc savas iniciatīvas ir sagatavojusi grozījumu noteikumu Nr. 740 pielikumā, paredzot papildināt pielikumu ar piezīmi, kas noteic, ka dokumenta rekvizītus “paraksts” un “datums” neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, tādējādi nosakot, ka iesniegumu stipendijas saņemšanai studējošais var iesniegt arī elektroniska dokumenta formā atbilstoši normatīvajiem aktiem par elektronisko dokumentu noformēšanu. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz katru augstākās izglītības programmās studējošo, kurš ir uzņemts augstākās izglītības iestādē konkursa kārtībā atbilstoši valsts finansēto vietu skaitam, un, lai saņemtu noteikumu Nr. 740 [4. punktā](https://likumi.lv/doc.php?id=93004#p4) minēto stipendiju, noteikumu Nr. 740 noteiktajā kārtībā iesniegs iesniegumu stipendijas saņemšanai. Tāpat Projekts attiecas uz augstākās izglītības iestādēm (to izveidotām stipendiju piešķiršanas komisijām), kuru kompetencē ietilpst studējošo iesniegumu stipendijas saņemšanai izskatīšana. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 740 paredzētajam nodrošinās augstākās izglītības iestādes (to izveidotās stipendiju piešķiršanas komisijas). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas augstākās izglītības iestādēm (to izveidotām stipendiju piešķiršanas komisijām) normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

*Anotācijas III, IV un V sadaļa – Projekts šīs jomas neskar.*

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

12.06.2017. 11:04

1123

I.Krastiņa

67047768, Ilze.Krastina@izm.gov.lv